“มิทซึจิ” ฉาวอีก! โผล่เป็นจำเลยรอบสอง-ต้นเหตุหุ้น GL ถูกบังคับขายทอดตลาด 13 ล้านหุ้น
"มิทซึจิ โคโนชิตะ" ฉาวอีก! โผล่เป็นจำเลยรอบสอง-ต้นเหตุหุ้น GL ถูกบังคับขายทอดตลาด 13 ล้านหุ้น
24 ส.ค. 2560

สืบเนื่องจากกรณีที่สำนักงานบังคับคดีแพ่งกรุงเทพมหานคร ออกประกาศเมื่อวันที่ 7 ส.ค.2560 เรื่องการขายทอดตลาดหุ้นสามัญ บริษัท กรุ๊ปลีส จำกัด (มหาชน) หรือ GL ในส่วนของ บริษัท เอ.พี.เอฟ.โฮลดิ้งส์ จำกัด หรือ APFH จำนวน 13,395,771 หุ้น เป็นคดีหมายเลขแดงที่ 1136/2555 โดยห้างหุ้นส่วนจำกัดโทราเลส เป็นโจทก์ บริษัท เอ.พี.เอฟ.โฮลดิ้งส์ จำกัด เป็นจำเลยที่ 1 และนายมิทซึจิ โคโนชิตะ ประธานกรรมการ และประธานเจ้าหน้าที่บริหารเป็นจำเลยที่ 2 
โดยเจ้าพนักงานบังคับคดีจะขายทอดตลาดหุ้นของจำเลยที่ 1 ในคดีดังกล่าว ตามคำสั่งศาลรวม 6 นัด นัดที่ 1 จัดขึ้นในวันที่ 6 กันยายน 2560 , นัดที่ 2 ในวันที่ 27 กันยายน 2560 , นัดที่ 3 ในวันที่ 18 ตุลาคม 2560 , นัดที่ 4 ในวันที่ 8 พฤศจิกายน 2560 , นัดที่ 5 ในวันที่ 29 พฤศจิกายน 2560 และนัดที่ 6 ในวันที่ 20 ธันวาคม 2560 ณ อาคารอสีติพรรษ กรมบังคับคดี เลขที่ ๑๘๙/๑ ถนนบางขุนนนท์ แขวงบางขุนนนท์ เขตบางกอกน้อย กรุงเทพมหานคร เวลา 9.00 น.
ล่าสุด GL ชี้แจงผ่านตลาดหลักทรัพย์แห่งประเทศไทย (ตลท.) เมื่อเวลา 12.53 น. ของวันนี้ (24 ส.ค.60) ว่าบริษัท ได้รับแจ้งจากบริษัท เอ.พี.เอฟ.โฮลดิ้งส์ จํากัด (APFH) ซึงเป็นหนึ่งในผู้ถือหุ้นใหญ่ของบริษัท GL และเป็นบริษัทในกลุ่ม APF เกียวกับข่าวการขายทอดตลาดของหุ้นบริษัท GL ที่ทางบริษัท APFH ได้ถือครอง บริษัทขอชี้แจงว่าข่าวดังกล่าวไม่มีส่วนเกียวข้องกับการดําเนินงานของบริษัท GL และไม่มีผลกระทบต่อธุรกิจต่างๆ ของบริษัทแต่อย่างใด
อย่างไรก็ตามเพื่อความชัดเจนแก่นักลงทุนทุกท่าน ฝ่ายบริหารของบริษัท GL ขอชี้แจงดังนี้ บริษัท เอ.พี.เอฟ. โฮลดิ้งส์ จํากัด (APFH) เป็นหนึ่งในผู้ถือหุ้นใหญ่ของบริษัท GL และมีหุ้น GL ในครอบครองจํานวน 158,911,191 หุ้น (คิดเป็น 10.42%) โดยจากข่าวดังกล่าวจะเห็นได้ว่าเป็นคดีแพ่งของผู้ถือหุ้นใหญ่ของบริษัท มิใช่คดีของทางบริษัท GL และไม่มีความเกี่ยวข้องใดๆ กับการบริหารงานของบริษัทแต่อย่างใด
นอกจากนี้จำนวนหุ้นที่เกี่ยวข้องกับการขายทอดตลาดนี้คิดเป็นจํานวนเพียงเล็กน้อยกล่าวคือ จํานวน 13,395,771หุ้น หรือคิดเป็น 0.87% ของจํานวนหุ้น GL ทั้งหมดเท่านั้น อีกทั้งบริษัท APFH ไม่ใช่ผู้ถือหุ้นใหญ่เพียงหนึ่งเดียวของบริษัท GLและคดีดังกล่าวไม่มีส่วนเกี่ยวข้องกับผู้ถือหุ้นรายอื่นแต่อย่างใด
ทั้งนี้ บริษัทขอยืนยันอีกครั้งว่า ข่าวดังกล่าวเป็นเพียงข้อมูลที่เกี่ยวข้องกับผู้ถือหุ้นรายนี้เท่านั้น ไม่มีผลกระทบต่อบริษัทและการดําเนินงานของบริษัท หรือส่งผลกระทบต่อผู้บริหาร และผู้ถือหุ้นอื่นแต่อย่างใด นอกจากนี้บริษัทไม่มีหน้าที่ภาระผูกพัน หรือความรับผิดใดๆต่อการขายทอดตลาดดังกล่าวอีกด้วย
 
ขณะที่ก่อนหน้านี้ เมื่อวันที่ 11 เม.ย.2560 นายมิทซึจิ โคโนชิตะ เคยถูกสำนักงานกำกับการให้บริการทางการเงิน (FSA) แห่งประเทศญี่ปุ่นออกคำสั่งปรับ ซึ่งถูกกล่าวโทษโดยคณะกรรมาธิการตรวจสอบและกำกับหลักทรัพย์ (SESC) แห่งประเทศญี่ปุ่น กรณีซื้อขายหลักทรัพย์ Wedge Holdings ด้วยวิธีการฉ้อฉล เป็นจำนวนเงิน 4.10 พันล้านเยน หรือราว 1.30 พันล้านบาท
โดยการกระทำของนายมิทซึจิ ถือเป็นการซื้อขายด้วยวีธีการฉ้อโกง ละเมิดบทบัญญัติมาตรา 158 และมีผลกระทบราคาหลักทรัพย์ตามที่กำหนดไว้ในมาตรา 173 (1) ของพระราชบัญญัติเครื่องมือทางการเงินและตลาดหลักทรัพย์
อนึ่ง นายมิทซึจิ โคโนชิตะ เป็นกรรมการของ บริษัท A.P.F โฮลดิ้ง จำกัด (APFH) และ APFH เป็นผู้ถือหุ้นใหญ่ของบริษัท GL โดยถือหุ้นอยู่จำนวน 158,911,191 หุ้น หรือ 10.42%
ล่าสุดราคาหุ้น GL ปิดตลาดเช้านี้อยู่ที่ 18.40 บาท ลบ 0.20 บาท หรือ 1.08% สูงสุดที่ 18.50 บาท ต่ำสุดที่ 18.00 บาท ด้วยมูลค่าซื้อขาย 100.38 ล้านบาท ขณะที่ดัชนีตลาดโดยรวมบวก 0.04%
 